ଅଧ୍ୟକ୍ଷ ସମ୍ମିଳନୀରେ ନିଷ୍ପତ୍ତିଃ ଏବେ ଅଧ୍ୟାପକ କଲେଜରେ ୭ ଘଣ୍ଟା ରହିବାକୁ ବାଧ୍ୟ LocalWire-Odisha LocalWire\nଅଧ୍ୟକ୍ଷ ସମ୍ମିଳନୀରେ ନିଷ୍ପତ୍ତିଃ ଏବେ ଅଧ୍ୟାପକ କଲେଜରେ ୭ ଘଣ୍ଟା ରହିବାକୁ ବାଧ୍ୟ\nJune 29, 2019 By LocalWire LeaveaComment\nଭୁବନେଶ୍ୱର, ଜୁନ୍ ୨୯(ଲୋକାଲ ୱାୟାର): ଏଣିକି ରାଜ୍ୟର ସରକାରୀ କଲେଜ ଗୁଡ଼ିକରେ ଅଧ୍ୟାପକ/ଅଧ୍ୟାପିକାମାନେ ୭ ଘଣ୍ଟା ରହିବାକୁ ବାଧ୍ୟ ହେବେ ବୋଲି ଶନିବାର ଭୁବନେଶ୍ୱର ଅନୁଷ୍ଠିତ ସରକାରୀ କଲେଜ ଅଧ୍ୟକ୍ଷ ସମ୍ମିଳନୀରେ ଚୂଡ଼ାନ୍ତ ନିଷ୍ପତ୍ତି ହୋଇଥିବା ଜଣେ ଅଧିକାରୀ ସୂଚନା ଦେଇଛନ୍ତି ।\nଭୁବନେଶ୍ୱର ପାନ୍ଥନିବାସରେ ଅନୁଷ୍ଠିତ ଏହି ସମ୍ମିଳନୀରେ ଯୋଗ ଦେଇଥିବା ୫୨ଟି ସରକାରୀ କଲେଜର ଅଧ୍ୟକ୍ଷଙ୍କ ସହିତ ଉଚ୍ଚଶିକ୍ଷା ମନ୍ତ୍ରୀ ଡ. ଅରୁଣ କୁମାର ସାହୁ ଉଚ୍ଚଶିକ୍ଷା ବ୍ୟବସ୍ଥାକୁ ସୁଦୃଢ଼ କରିବା ବାବଦରେ ବିସ୍ତୃତ ଆଲୋଚନା କରିଥିଲେ ।\nଅଧ୍ୟାପକ/ଅଧ୍ୟାପିକାଙ୍କ କାର୍ଯ୍ୟଧାରାକୁ ଶୃଙ୍ଖଳିତ କରିବାକୁ ନିୟମ କଡ଼ାକଡ଼ି କରିବା ଉପରେ ସମ୍ମିଳନୀରେ ସମସ୍ତେ ସହମତ ହୋଇଥିଲେ ।\nପ୍ରତି ଅଧ୍ୟାପକ/ଅଧ୍ୟାପିକା ସର୍ବନିମ୍ନ ୫ ଘଣ୍ଟା ପଢ଼ାଇବା ସହ ସପ୍ତାହରେ ୨୫ ଟି କ୍ଲାସ୍ ନେବାକୁ ୟୁଜିସି କଡ଼ା ନିୟମ ପ୍ରଣୟନ କରିଥିଲେ ମଧ୍ୟ ଏହାକୁ ଅମାନ୍ୟ କରାଯାଉଥିବା ଅଧ୍ୟକ୍ଷମାନେ ସୂଚନା ଦେଇଥିଲେ ।\nଅଧ୍ୟାପକ/ଅଧ୍ୟାପିକାମାନେ ଯେପରି ପାଠପଢ଼ା ସହ ଗବେଷଣା, ଏନସିସି, ଏନଏସଏସ୍, ଲାଇବ୍ରେରୀ, ନାମଲେଖା ସମେତ ବିଭିନ୍ନ ସାଂସ୍କୃତିକ କାର୍ଯ୍ୟରେ ମନୋନିବେଶ କରିବେ ସେଥିପ୍ରତି ଦୃଷ୍ଟି ଦିଆଯିବା ଉପରେ ସମସ୍ତେ ଗୁରୁତ୍ୱ ଦେଇଥିଲେ ।\nଅଧ୍ୟାପକ, ଅଧ୍ୟାପିକାଙ୍କୁ ଜଗିବା ପାଇଁ ସମସ୍ତ କଲେଜରେ ବାୟୋମେଟ୍ରିକ୍ ଉପସ୍ଥାନ ବ୍ୟବସ୍ଥା ହେବ । ବିଶ୍ୱବ୍ୟାଙ୍କ୍ ଏଥିପାଇଁ ସହାୟତା ଦେବ । ଇତି ମଧ୍ୟରେ୧୬ଟି କଲେଜରେ ବାୟୋମେଟ୍ରିକ୍ ମେସିନ୍ ଲାଗିସାରିଥିବା ସମ୍ମିଳନୀରେ ସୂଚନା ଦିଆଯାଇଥିଲା ।\nମନ୍ତ୍ରୀ ଶ୍ରୀ ସାହୁ ଏହି ଅବସରରେ କହିଥିଲେ, ଉଚ୍ଚଶିକ୍ଷା କ୍ଷେତ୍ରରେ ଅନୁଶାସନ ଆଣିବାକୁ ଛାତ୍ରଛାତ୍ରୀ, ଅଧ୍ୟାପକ, ଅଧ୍ୟାପିକା, କର୍ମଚାରୀ ଓ ଅଧ୍ୟକ୍ଷଙ୍କୁ ମିଳିତ ଭାବେ କାମ କରିବାକୁ ପଡ଼ିବ ।\nକ୍ୟାମ୍ପସ୍ ସୁପରିଚାଳନା ଓ ଶୃଙ୍ଖଳାକୁ ଗୁରୁତ୍ୱ ଦିଆଯିବ । ସମ୍ମିଳନୀରେ ଓଡ଼ିଶା ଉଚ୍ଚ ଶିକ୍ଷା ପରିଷଦର ଉପାଧ୍ୟକ୍ଷ ପ୍ରଫେସର ଅଶୋକ କୁମାର ଦାସ, ବିଭାଗୀୟ ଅତିରିକ୍ତ ସଚିବ ଲକ୍ଷ୍ମୀଧର ମହାନ୍ତି, ଉଚ୍ଚଶିକ୍ଷା ଅତିରିକ୍ତ ସଚିବ ଡ. ପାର୍ଥସାରଥି ମିଶ୍ର, ସଚିବ ତଥା କମିଶନର ଶାସ୍ୱତ ମିଶ୍ର, ନିର୍ଦ୍ଦେଶକ ନିରଞ୍ଜନ ସାହୁ, ରାଜ୍ୟ ବିଶ୍ୱବ୍ୟାଙ୍କ ପ୍ରକଳ୍ପ ନିର୍ଦ୍ଦେଶକ ପରମେଶ୍ୱରନ୍ ବି ପ୍ରମୁଖ ଯୋଗ ଦେଇଥିହଲେ ।
